4. การวิจัยและพัฒนา

เพื่อเป้าหมายการเป็นหนึ่งในผู้ผลิตชิ้นส่วนหนังชั้นนำสำหรับอุตสาหกรรมเบาะรถยนต์ บริษัทฯ
จึงได้ดำเนินงานด้านวิจัยและพัฒนา (Research & Development) ขึ้นในส่วนวิศวกรรมการผลิต
เพื่อปรับปรุงกระบวนการผลิตในโรงงานและหาแนวคิดใหม่ๆ
เพื่อนำมาปรับปรุงโรงงานต่อไปในอนาคต

ในปัจจุบัน บริษัทฯ ยังคงมีการปรับปรุงผลิตภัณฑ์ของบริษัทฯ
ให้มีความทันสมัยสอดคล้องกับความต้องการของลูกค้าและผู้บริโภคอย่างต่อเนื่อง และ บริษัทฯ
ได้วิจัยและพัฒนาผลิตภัณฑ์หนังฟอกย้อมที่มีลักษณะต่างๆ ดังนี้

1.  หนังสัตว์ฟอกไร้สารโครเมียม (Chrome-free Leather)

เป็นหนังฟอกย้อมที่ปราศจากสารโครเมียม
โดยมีวัตถุประสงค์ในการผลิตเพื่อต้องการตอบสนองต่อพฤติกรรมของผู้บริโภคที่คาดว่าจะเปลี่ยนแปลงไปในอนาคต
เนื่องจากเป็นมิตรต่อสิ่งแวดล้อม
โดยประเทศทางทวีปยุโรปเป็นผู้พัฒนาเทคโนโลยีการใช้สารเคมีที่ปราศจากโครเมียมนี้ โดยบริษัทฯ
ได้เริ่มพัฒนาโครงการนี้ ตั้งแต่ปี 2546
และได้นำตัวอย่างผลิตภัณฑ์ที่เป็นหนังสัตว์ฟอกไร้สารโครเมียมเสนอต่อบริษัทผู้ผลิตรถยนต์
ซึ่งได้ผ่านขั้นตอนการตรวจสอบมาตรฐานจากบริษัทผู้ผลิตรถยนต์แล้ว ณ ปัจจุบัน บริษัทฯ
ได้รับคำสั่งซื้อผลิตภัณฑ์ที่เป็นหนังสัตว์ฟอกไร้สารโครเมียมจากบริษัทผู้ผลิตรถยนต์แห่งหนึ่ง

2.  หนังสัตว์ฟอกไร้สารอินทรีย์ไอระเหย (VOCs-free Leather)

เป็นหนังฟอกย้อมที่ปราศจากสารอินทรีย์ไอระเหย โดยมีวัตถุประสงค์เพื่อลดอันตรายต่อมนุษย์
ทั้งผู้ที่ปฏิบัติงานในกระบวนการผลิต และผู้บริโภคเนื่องจากสารอินทรีย์ไอระเหย มีฤทธิ์กดประสาท
และทำลายระบบประสาทส่วนกลาง และอาจก่อให้เกิดโรคมะเร็ง โดยประเทศทางทวีปยุโรป
อเมริกา และญี่ปุ่น เป็นผู้นำการใช้ผลิตภัณฑ์มีที่ปราศจากสารอินทรีย์ไอระเหย โดยบริษัทฯ
ได้เริ่มพัฒนาโครงการนี้ ตั้งแต่ปลายปี 2549
และได้นำตัวอย่างผลิตภัณฑ์ที่เป็นหนังสัตว์ฟอกที่ปราศจากสารอินทรีย์ไอระเหย
เสนอต่อบริษัทผู้ผลิตรถยนต์แล้ว
ปัจจุบันผลิตภัณฑ์ดังกล่าวกำลังอยู่ระหว่างขั้นตอนการตรวจสอบมาตรฐาน
และการอนุมัติจากบริษัทผู้ผลิตรถยนต์

3.  หนังสัตว์ด้านท้องฟอก (Split Leather)

เป็นหนังส่วนที่เหลือจากการทำหนังผิว (Top-Grain)
หนังชนิดนี้มีลักษณะโครงสร้างของเนื้อเยื่อไม่เท่าหนังผิว เนื่องจากโครงสร้างของเนื้อหนังที่หลวม
ไม่จับกันแน่นเหมือนหนังผิว โดยทั่วไปนำไปใช้ในการทำผลิตภัณฑ์ ถุงมือ กระเป๋า หรือของเล่นสัตว์
เช่น สุนัข แต่เนื่องจากหนังท้อง เป็นหนังชั้นที่สองจึงมีต้นทุนการผลิตที่ต่ำ
และประกอบกับบริษัทผู้ผลิตรถยนต์ในแถบประเทศทางทวีปยุโรป และอเมริกา ได้มีการใช้หนังท้อง
(Split Leather) เป็นที่แพร่หลาย โดย ณ ปัจจุบัน บริษัท ฯ
ได้รับข้อกำหนดมาตรฐานทางวิศวกรรม (Engineering Standard) จากบริษัทผู้ผลิตรถยนต์
เพื่อทำการวิจัยและพัฒนา ผลิตภัณฑ์หนังท้องสำหรับผู้ผลิตรถยนต์ ต่อไป
ซึ่งโครงการดังกล่าวคาดว่าจะแล้วเสร็จในช่วงไตรมาส 3/2551

4.  หนังสัตว์ยึดประกบด้วยโฟม (Leather Laminated Foam)

เป็นหนังฟอกย้อมทำสีสำเร็จยึดประกบด้านล่างด้วยโฟม หนาประมาณ 10 มม.
ซึ่งเป็นชิ้นส่วนเย็บประกอบกับเบาะนั่งรถยนต์ บริเวณตรงกลางของเบาะนั่งเพื่อเพิ่มความนิ่ม
และความสบายให้กับผู้ขับรถยนต์เพิ่มขึ้น โดยในปัจจุบัน บริษัท
ฯได้ทำการส่งชิ้นงานให้กับผู้ขายทำการ Laminate ให้ ซึ่งพบยังพบปัญหาบางส่วน เช่น
ต้นทุนทางด้านการผลิตบางส่วนยังคงมีราคาที่สูง และของเสียบางส่วนที่ผู้ขายวัตถุดิบไม่ยอมรับ
จึงทำให้ บริษัท ฯ ต้องทำการวิจัยและพัฒนาเพิ่มเติม เพื่อให้มีผลิตภัณฑ์ที่มีต้นทุนที่ควบคุมได้
และเพียงพอต่อความต้องการของลูกค้า และในปัจจุบัน
ทางบริษัทฯได้แจ้งให้ลูกค้าได้ทราบถึงแนวทางการดำเนินงาน
และความคืบหน้าของการพัฒนาอย่างต่อเนื่อง และลูกค้ายินดีที่จะสนับสนุน
และให้ข้อมูลทางด้านข้อกำหนดมาตรฐานทางวิศวกรรม (Engineering Standard)
และทำการทดสอบต่อไป ดังนั้น บริษัทฯคาดว่าโครงการดังกล่าวจะแล้วเสร็จในช่วงไตรมาส
3/2551